Strani novinari o američkim problemima s imigracijom
Matthias Rueb: "I vi onda shvatite da oni više nisu 'gosti', radnici na privremenom radu. Oni su na početku došli u Njemačku da rade al
Stotine tisuća useljenika i njihovih pristalica ovog je tjedna održalo protestne skupove širom Sjedinjenih Država. Povodom tih događaja, imigracijska reforma bila je glavna tema debate u Međunarodnom press klubu ovdje u Washingtonu gdje je novinarka Glasa Amerike Judith Latham razgovarala s novinarima Meksika, Njemačke i Koreje. Računa se da se u Sjedinjenim Državama trenutno nalazi oko 12 milijuna ilegalnih imigranata. Nedavno, se američka vlada našla pod rastučim pritiskom obje političke stranke koje smatraju da je vrijeme da se više pažnje posveti ovom problemu, a to je prošlog tjedna dovelo i do ‘vruće’ rasprave u Kongresu. U prosincu prošle godine, Zastupnički je dom izglasao prijedlog kojim se poziva na strožije granične kontrole te prema kojim bi se sva ilegalna imigracija smatrala kriminalnim dijelom. No, za razliku od Zastupničkog doma, američki Senat se zalaže za manje strogu reformu koja bi obuhvatila jaču kontrolu granica, ali bi isto tako i dala mogućnost ilegalnim useljenicima da dođu do američkog državljanstva. Jose Carreno, dopisnik meksičkog dnevnog lista ‘Mexican Daily’ kaže kako Meksikanci, koji čine većinu ilegalaca u Americi, prate razvoj situacije sa sve većom zabrinutošću: "Zakonski prijedlog koji je bio odobren od strane Zastupničkog doma u prosincu predstavlja jedan negativan dio zakona, vrlo represivan i rekao bi nepotrebno sukobljavajući. Na drugoj strani, prijedlog Senata viđen je kao puno bolji kompromis. Želim naglasiti kako nitko ne želi zanijekati pravo Sjedinjenih Država da kontroliraju svoje granice, no istovremno postoje mnogi drugi načini da se to učinkovitije učini. Za nas u Meksiku, najvažnije je pitanje što će se dogoditi sa nešto više od 11 milijuna nedokumentiranih radnika koji se nalaze u SAD-u, od kojih oko 56 posto čine Meksikanci." Pobornici senatskog prijedloga vjeruju kako ti isti imigranti znatno doprinose američkoj ekonomiji, radeći poslove koje amerikance jednostavno ne žele obavljati. Jose Carreno jedan je od ljudi koji podržavaju ovaj prijedlog jer bi se time pružio privremeni zaštićeni status radnika, imigrantski program koji predsjednik Bush također podržava. No, Matthias Rueb, glavni urednik njemačkih novina u Washingtonu, kaže kako njemački takozvani ‘gastarbeiter’ program na kojim je zasnovan senatski prijedlog privremenih radnika, nije dosad pokazao vrlo uspješnim, napominjući kako se mnogi turski gastarbajteri u Njemačkoj nalaze više od 20 godina: "I vi onda shvatite da oni više nisu gosti, odnosno privremeni radnici. Oni na početku dođu u Njemačku da rade i onda velika većina ostane tu i živi. Mislim da će se ista situacija desiti i s novim prijedlogom ‘privremenih radnika’ u Americi." Matthias Rueb također smatra da se bez neke vrste amnestije, problem ilegalne imigracije ne može tako lako riješiti te napominje da se 11 ili 12 milijuna useljenika koji ilegalno žive u Sjedinjenim Državama ne može naprosto samo deportirati. Osim Meksika, ilegalni useljenici dolaze i iz drugih krajeva svijeta. Korejska novinarka Hanna Won Park iz novinske agencije Yonhap kaže kako gradovi poput New Yorka, Los Angelesa i Washingtona imaju veliki broj imigranata iz Koreje od koji su oko 18 posto ilegalci. I oni se nalaze u grupi koja se protivi prijedlogu zastupničkog doma te su mnogi od njih sudjelovali u ovotjednim protestnim skupovima. "Korejska zajednica ima slične zahtjeve kao i druge useljeničke grupe. Imate slučajeve gdje su neki ljudi vjenčani za američke državljane, no ilegalni status im ne odobrava ishodovanje legalnih, odnosno potrebnih dokumenata. Po mom mišljenju, Sjedinjene su Države osnovane od strane useljenika, i to im daje odgovornost da više pažnje posvete politici useljeničkog programa" - rekla je Hanna Won Park. Neki politički analitičari smatraju kako su ovotjedni protestni skupovi tek početak većeg pokreta za građanska prava među zajednicama kako latinskih useljenika tako i nekih drugih useljeničkih skupina. Mnogi su iznenađeni činjenicom kako je ova tema uzburkala i potresla Latino zajednicu u Sjedinjenim Državama. S druge strane, mišljenja američke javnosti još su uvijek podjeljena glede imigracijske situacije. Jedina stvar u kojoj imaju jedinstveni stav je to da trenutni useljenički program nije djelotvoran.